(Text cu relevanță pentru SEE)

O negociere rapidă a propunerii cuprinzătoare de regulament privind piețele interne ale gazelor din surse regenerabile, gazelor naturale și hidrogenului din 15 decembrie 2021 este esențială pentru Pactul verde și pentru reducerea dependenței Europei de gazele fosile. Pentru a evita perturbarea procesului de negociere cu privire la propunerea din 15 decembrie 2021, propunerea de norme de îmbunătățire a nivelurilor stocurilor constituite în instalațiile de înmagazinare este prezentată sub forma unui regulament separat, care se limitează la trei modificări bine orientate (obligația de constituire de stocuri în instalațiile de înmagazinare, certificarea instalațiilor de înmagazinare și reducerile tarifare). Propunerea, care este scurtă și bine orientată, trebuie să permită adoptarea sa de către Consiliu și Parlament într-un interval de timp scurt, deoarece sunt necesare de urgență noi norme pentru a asigura constituirea de stocuri în instalațiile de înmagazinare în perioadele cu prețuri în creștere la energie.

c) Obiectivele propunerii

–Nivelurile de înmagazinare a gazelor în 2021/2022 s-au dovedit a fi deosebit de scăzute în unitățile deținute de entități din țări terțe. Acest lucru a contribuit la aproape jumătate din nivelul de înmagazinare neobișnuit de scăzut din acest an. Instalațiile de înmagazinare sunt active strategice și esențiale pentru securitatea aprovizionării Uniunii și a statelor sale membre. Controlul și utilizarea instalațiilor de înmagazinare de către entități din țări terțe pot crea riscuri în materie de securitate a aprovizionării, având impact asupra altor interese esențiale în materie de securitate, și pot submina și mai mult autonomia strategică a UE.

În ultimele șase luni, o piață dezechilibrată a gazelor a condus la o creștere bruscă a prețurilor la gaze. În UE, nivelul stocurilor constituite în instalațiile de înmagazinare pe timpul iernii a fost cu mult sub nivelul din anii precedenți – cu 10 % mai puțin în puncte procentuale în luna ianuarie. Acest lucru a amplificat incertitudinile în ceea ce privește securitatea aprovizionării și volatilitatea prețurilor. Prezenta propunere urmărește să abordeze cele trei probleme mai specifice de mai jos:

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

La 8 martie 2022, Comisia a publicat Comunicarea COM (2022) 108 final „REPowerEU: Acțiuni europene comune pentru o energie mai accesibilă ca preț, sigură și durabilă”, care a stabilit conținutul principal al propunerii actuale privind măsurile de constituire de stocuri în instalațiile de înmagazinare și a permis deja o consultare a părților interesate relevante cu privire la măsurile propuse. Pe baza acestui document, toate părțile interesate – de exemplu, autoritățile, părțile interesate și cetățenii – au avut posibilitatea de a formula observații cu privire la abordarea legislativă a Comisiei, astfel cum a fost prezentată în comunicare.

–Articolul 6a. Această nouă dispoziție va impune statelor membre să se asigure că stocurile din infrastructurile de înmagazinare de pe teritoriul lor sunt constituite până la cel puțin 90 % din capacitatea lor la nivelul statelor membre până la data de 1 noiembrie a fiecărui an, cu obiective intermediare pentru fiecare stat membru în februarie, mai, iulie și septembrie. Pentru 2022 se aplică un obiectiv mai scăzut și o traiectorie de constituire de stocuri diferită, ținând seama de faptul că statele membre au la dispoziție o perioadă limitată de timp pentru a pune în aplicare prezentul regulament. Comisia este mandatată să se asigure că obiectivele de constituire de stocuri sunt îndeplinite în cazul în care nu sunt îndeplinite obiectivele intermediare.

În plus, punerea în aplicare, coordonarea și monitorizarea prezentului regulament de modificare între statele membre vor necesita credite administrative suplimentare, după cum urmează: 150 000 EUR/an pentru misiuni și reuniuni ale experților (în special: Grupul de coordonare pentru gaz).

Pentru punerea în aplicare a noilor responsabilități menționate mai sus, resursele umane ale DG Energie trebuie, prin urmare, să fie consolidate cu 12 ENI suplimentare în mod permanent plus 3 ENI temporare dedicate în mod specific certificării până la încheierea acestui proces.

(Text cu relevanță pentru SEE)

(10)În plus, este posibil ca statele membre să nu fie în măsură să îndeplinească obiectivele de constituire de stocuri în cazul unei situații de urgență la nivelul UE, și anume într-o perioadă de penurie extremă de gaze. Prin urmare, obiectivele de constituire de stocuri nu trebuie să se aplice în cazul în care și atât timp cât Comisia a declarat o situație de urgență la nivelul Uniunii sau la nivel regional în temeiul articolului 12 din Regulamentul (UE) 2017/1938.

(11)Autoritățile competente monitorizează permanent constituirea stocurilor în instalațiile subterane de înmagazinare, pentru a se asigura că sunt îndeplinite traiectoriile lor naționale de constituire de stocuri. Traiectoriile naționale de constituire de stocuri sunt definite ținând seama de o marjă de două puncte procentuale. În cazul în care nivelul de stocuri constituite într-un anumit stat membru este cu peste 2 puncte procentuale sub obiectivele traiectoriei de constituire de stocuri, autoritățile competente iau imediat măsuri eficace pentru a crește nivelul de stocuri constituite. Statele membre informează Comisia și Grupul de coordonare pentru gaz cu privire la astfel de măsuri.

(12)Abaterea substanțială și susținută de la traiectoriile de constituire de stocuri poate periclita atingerea nivelurilor adecvate de stocare care sunt necesare pentru a asigura securitatea aprovizionării în Uniune, într-un spirit de solidaritate. În cazul unor astfel de abateri substanțiale și persistente, Comisia trebuie, prin urmare, să fie împuternicită să ia măsuri eficace pentru a evita problemele de securitate a aprovizionării cauzate de stocurile neconstituite în instalațiile de înmagazinare. Atunci când decide cu privire la măsurile adecvate, Comisia ia în considerare situația specifică a statului membru respectiv, cum ar fi dimensiunea instalațiilor de înmagazinare în raport cu consumul intern de gaze sau importanța instalațiilor de înmagazinare pentru securitatea aprovizionării în regiune. Întrucât prezentul regulament va intra în vigoare după începerea sezonului de constituire de stocuri în instalațiile de înmagazinare din 2022, orice măsură luată de Comisie pentru a aborda abaterile de la traiectoria de constituire de stocuri pentru anul 2022 trebuie să țină seama de timpul limitat pentru punerea în aplicare a prezentului regulament la nivel național. Comisia trebuie să se asigure că măsurile nu depășesc ceea ce este necesar pentru a menține securitatea aprovizionării, fără a impune o sarcină disproporționată asupra statelor membre, a participanților la piața gazelor, a operatorilor de înmagazinare sau a cetățenilor.

(13)Statele membre trebuie să ia toate măsurile necesare pentru a se asigura că obiectivele obligatorii de constituire de stocuri sunt îndeplinite. Având în vedere diferitele regimuri de reglementare deja în vigoare în multe state membre pentru a sprijini constituirea stocurilor, nu este prevăzut niciun instrument specific pentru a îndeplini traiectoria de constituire de stocuri și pentru a atinge obiectivul de constituire de stocuri, iar statele membre sunt libere să aleagă instrumentul cel mai adecvat pentru sistemul lor național, sub rezerva respectării condițiilor de la articolul 6b alineatele (2) și (3). Prin urmare, statele membre au libertatea de a alege participantul (participanții) pe piață pe care să îl (îi) oblige să asigure constituirea stocurilor. Ele pot decide, de asemenea, dacă mijloacele de reglementare, cum ar fi măsurile de obligare a deținătorilor de capacitate să elibereze capacitatea neutilizată, care sunt posibile în temeiul normelor UE în vigoare privind piața, pot fi suficiente pentru a îndeplini obiectivele de constituire de stocuri sau dacă sunt necesare stimulente financiare care ar putea constitui ajutoare de stat. Statele membre trebuie să utilizeze instrumente coordonate, cum ar fi platformele de achiziționare de GNL, cu alte state membre pentru a maximiza utilizarea GNL pentru a constitui stocurile și pentru a reduce barierele de infrastructură și de reglementare din calea utilizării în comun a GNL pentru constituirea stocurilor.

(14)În acest sens, Comunicarea Comisiei COM (2022) 108 final din 8 martie 2022, intitulată „REPowerEU: acțiuni europene comune pentru o energie mai accesibilă ca preț, sigură și mai durabilă” a clarificat faptul că dreptul Uniunii le permite statelor membre să acorde ajutoare de stat furnizorilor în temeiul articolului 107 alineatul (3) litera (c) din TFUE pentru a asigura constituirea stocurilor, de exemplu sub formă de garanții („contract bidirecțional pentru diferență”).

(15)Orice măsuri luate pentru asigurarea constituirii de stocuri în instalațiile de înmagazinare trebuie să fie necesare, clar definite, transparente, proporționale, nediscriminatorii și verificabile și să nu denatureze în mod nejustificat concurența sau funcționarea eficace a pieței interne a gazelor sau să pună în pericol securitatea aprovizionării cu gaze a celorlalte state membre sau a Uniunii. În special, astfel de măsuri luate nu trebuie să conducă la consolidarea unei poziții dominante sau a unor câștiguri excepționale pentru întreprinderile care controlează instalațiile de înmagazinare sau care au rezervat, dar nu au utilizat capacitatea de înmagazinare.

(16)Utilizarea eficientă a infrastructurii existente, inclusiv a capacităților transfrontaliere de transport, a instalațiilor de înmagazinare și a instalațiilor GNL reprezintă factori importanți în asigurarea securității aprovizionării într-un spirit de solidaritate. Frontierele energetice deschise sunt esențiale pentru securitatea aprovizionării, inclusiv în perioadele de întrerupere a aprovizionării cu gaze la nivel național, regional sau la nivelul Uniunii. Prin urmare, nicio măsură luată pentru a asigura constituirea stocurilor de gaze nu trebuie să blocheze sau să restricționeze capacitățile transfrontaliere alocate în conformitate cu dispozițiile Regulamentului (UE) 2017/459 al Comisiei.

(17)Obligația de înmagazinare va impune sarcini financiare pentru actorii relevanți din statele membre care dispun de instalații de înmagazinare relevante pe teritoriul lor, în timp ce creșterea nivelului de securitate a aprovizionării va aduce beneficii tuturor statelor membre, inclusiv statelor membre care nu dispun de instalații de înmagazinare. Pentru a partaja, în spiritul solidarității, sarcina de a se asigura că s-au constituit suficiente stocuri în instalațiile de înmagazinare din Uniune pentru a asigura securitatea aprovizionării, statele membre care nu dispun de instalații de înmagazinare trebuie să respecte obligația de a utiliza instalațiile de înmagazinare din alte state membre. În cazul în care nu există nicio interconectare cu alte state membre sau există o capacitate de transport transfrontalier limitată sau alte motive tehnice care fac imposibilă utilizarea instalațiilor de înmagazinare din alte state membre, obligația trebuie redusă în consecință.

(18)Cu toate acestea, statele membre nu trebuie să facă obiectul unei astfel de obligații dacă dezvoltă în comun un mecanism alternativ de repartizare a sarcinilor cu unul sau mai multe state membre care dețin instalații de înmagazinare. Un astfel de mecanism alternativ poate lua în considerare, printre altele, obligațiile legale echivalente deja existente de înmagazinare a combustibililor alternativi. Statele membre trebuie să notifice Comisiei astfel de mecanisme alternative de repartizare a sarcinilor.

(19)Măsurile prin care statele membre care nu dispun de instalații de înmagazinare împart sarcina obligației de înmagazinare cu statele membre care dețin instalații de înmagazinare pot avea, la rândul lor, un impact financiar asupra actorilor relevanți de pe piață. Prin urmare, statele membre care nu dispun de instalații de înmagazinare pot oferi stimulente financiare sau compensații participanților la piață pentru deficitul de venituri sau pentru costurile ocazionate de obligațiile care le sunt impuse și care nu pot fi acoperite prin venituri. În cazul în care măsura este finanțată printr-o taxă, taxa respectivă nu se alocă punctelor de interconectare transfrontaliere.

(20)Monitorizarea și raportarea eficace sunt esențiale, atât pentru evaluarea naturii și a amplorii riscurilor legate de securitatea aprovizionării, cât și pentru alegerea măsurilor adecvate de contracarare a acestor riscuri. În cursul perioadei de constituire de stocuri, operatorii instalațiilor de înmagazinare trebuie să raporteze lunar nivelurile stocurilor constituite autorităților naționale competente. Proprietarii și operatorii instalațiilor de înmagazinare sunt, de asemenea, încurajați să codifice periodic capacitatea și nivelul de stocuri constituite pentru fiecare unitate de înmagazinare pe o platformă centrală de raportare.

(21)Autoritățile de reglementare trebuie să joace un rol important în monitorizarea securității aprovizionării – una dintre sarcinile atribuite autorităților de reglementare de legislația privind piața internă a energiei – întrucât autoritățile de reglementare asigură un echilibru între securitate și costul măsurilor pentru consumatori. Comisia va monitoriza nivelurile de stocuri constituite împreună cu autoritățile competente din statele membre.

(22)Rolul Grupului de coordonare pentru gaz trebuie consolidat, printr-un mandat explicit de monitorizare a performanței statelor membre în domeniul securității aprovizionării cu gaze și de dezvoltare a celor mai bune practici în domeniu pe această bază. Prin urmare, Comisia raportează periodic Grupului de coordonare pentru gaz, care sprijină Comisia în ceea ce privește monitorizarea obiectivelor de constituire de stocuri și asigurarea îndeplinirii obiectivelor de înmagazinare.

(23)Uniunea consideră că sectorul sistemelor de înmagazinare are o mare importanță pentru Uniune, pentru securitatea aprovizionării sale cu energie și pentru celelalte interese esențiale în materie de securitate. Prin urmare, instalațiile de înmagazinare sunt considerate infrastructură critică, în sensul Directivei 2008/114/CE a Consiliului din 8 decembrie 2008 privind identificarea și desemnarea infrastructurilor critice europene și evaluarea necesității de îmbunătățire a protecției acestora. Statele membre trebuie să țină seama de măsurile adoptate în temeiul prezentului regulament în planurile lor naționale privind energia și clima și în rapoartele intermediare adoptate în temeiul Regulamentului 2018/1999.

(24)Uniunea consideră că sunt necesare garanții suplimentare în rețeaua de sisteme de înmagazinare pentru a evita orice amenințare la adresa ordinii publice și a securității publice în Uniune, precum și la adresa bunăstării cetățenilor Uniunii. Statele membre trebuie să se asigure că fiecare operator de înmagazinare, inclusiv operatorii controlați de operatorii de transport și de sistem, este certificat în temeiul prezentului regulament de către autoritatea de reglementare sau de către o altă autoritate competentă desemnată de statul membru pentru a se asigura că influența asupra operatorilor de înmagazinare nu pune în pericol securitatea aprovizionării cu energie în Uniune sau în orice stat membru. Pentru analiza posibilelor riscuri în materie de securitate a aprovizionării din alte state membre, coordonarea dintre statele membre în ceea ce privește evaluarea securității aprovizionării este importantă, nu trebuie să facă discriminări între participanții la piață și trebuie să respecte pe deplin principiile unei piețe interne funcționale. Pentru a atenua rapid pericolul unor niveluri scăzute ale stocurilor constituite, trebuie să se acorde prioritate certificării, care trebuie să se efectueze mai rapid pentru instalațiile mai mari și pentru instalațiile care au avut recent stocuri constituite la niveluri constant scăzute, astfel încât să se asigure că pot fi excluse eventualele probleme de securitate a aprovizionării care rezultă din controlul asupra unor astfel instalații de înmagazinare mari.

(25)Autoritățile de reglementare trebuie să refuze certificarea în cazul în care o persoană care, în mod direct sau indirect, controlează sau își exercită vreun drept asupra operatorului de înmagazinare poate pune în pericol securitatea aprovizionării cu energie sau orice alt interes esențial în materie de securitate la nivelul statelor membre, la nivel regional sau la nivelul Uniunii. În cadrul acestei evaluări, autoritățile de reglementare trebuie să țină seama de relațiile comerciale care ar putea afecta în mod negativ stimulentele și capacitatea operatorului de înmagazinare de a constitui stocurile din instalația de înmagazinare, precum și de obligațiile internaționale ale Uniunii și de orice alte fapte și circumstanțe specifice ale cazului respectiv. Pentru a asigura aplicarea consecventă a acestor norme în întreaga Uniune, respectarea obligațiilor internaționale ale Uniunii și solidaritatea și securitatea energetică în cadrul Uniunii, autoritățile de reglementare trebuie să țină seama în cea mai mare măsură de avizul Comisiei atunci când iau decizii cu privire la certificare. În cazul în care o autoritate de reglementare refuză certificarea, aceasta trebuie să aibă competența de a solicita oricărei persoane să cedeze acțiunile sau drepturile pe care le deține asupra operatorului de înmagazinare și să stabilească un termen pentru această cedare, să dispună orice altă măsură adecvată pentru a se asigura că persoana sau persoanele respective nu pot exercita niciun control sau drept asupra respectivului operator de înmagazinare și să decidă cu privire la măsurile compensatorii adecvate. Orice măsură luată în decizia de certificare pentru a aborda riscurile în materie de securitate a aprovizionării sau alte interese esențiale în materie de securitate trebuie să fie necesară, clar definită, transparentă, proporțională și nediscriminatorie.

(26)În cazul în care întreprinderile urmează să achiziționeze mai mult gaz atunci când gazul este costisitor, acest lucru ar putea duce la creșterea și mai pronunțată a prețurilor. Prin urmare, prezentul regulament este însoțit de eliminarea tarifelor de intrare și de ieșire pentru capacitatea de transport către și din instalațiile de înmagazinare, făcând înmagazinarea mai atractivă pentru participanții la piață. Autoritățile de reglementare și în materie de concurență trebuie, de asemenea, să își utilizeze competențele pentru a exclude în mod eficace creșterile nejustificate ale tarifelor de înmagazinare.

(27)Având în vedere circumstanțele excepționale ale situației actuale și incertitudinile legate de evoluțiile geopolitice viitoare, statele membre sunt încurajate să îndeplinească obiectivele de constituire de stocuri în cel mai scurt timp posibil și, în orice caz, nu mai târziu de termenele stabilite în prezentul regulament.

(28)Având în vedere pericolul iminent pentru securitatea aprovizionării cauzat de actualul conflict armat, prezentul regulament trebuie să intre în vigoare în ziua următoare datei publicării în Jurnalul Oficial. Pentru a asigura coerența cu propunerea Comisiei COM/2021/804 final de regulament al Parlamentului European și al Consiliului privind piețele interne ale gazelor din surse regenerabile, gazelor naturale și hidrogenului (reformare), prezentul regulament trebuie să se aplice numai până la adoptarea și intrarea în vigoare a unui regulament privind piețele interne ale gazelor din surse regenerabile, gazelor naturale și hidrogenului, ca urmare a propunerii COM/2021/804 final a Comisiei menționate anterior, care să reflecte modificările introduse prin prezentul regulament,